L'objecte d'aquestes bases és promoure el treball individual d'una persona física o agrupacions de persones físiques sense personalitat jurídica en un projecte de recerca, investigació, experimentació o creació, que afavoreixi el coneixement i el desenvolupament artístic i cultural en els àmbits de les arts visuals, les arts escèniques, la música i el pensament.
Així mateix, també dona suport a projectes que promoguin els nous sectors creatius.
Les modalitats de subvenció són les següents:
a) Beques per a projectes de recerca i innovació en qualsevol dels llenguatges artístics contemporanis en l'àmbit de les arts visuals i dels nous sectors creatius.
Aquesta modalitat de beques dona suport a la conceptualització, la creació i el desenvolupament del projecte artístic previ a la producció.
b) Beques per a projectes de recerca i innovació en l'àmbit de les arts escèniques.
Aquesta modalitat de beques dona suport a projectes de recerca, innovació i creació en l'àmbit de la dansa, el teatre i el circ que comportin un treball d'investigació dels llenguatges artístics sobre els quals es treballa, vinculats o no a una producció.
En el cas de processos de creació d'espectacles, només es dona suport a la concepció de la idea i a tota la investigació i experimentació prèvia a la producció.
c) Beques per a projectes de recerca i innovació en l'àmbit de la música.
Aquesta modalitat de beques dona suport a la creació compositiva d'obres originals, excepte les revisions, versions o instrumentacions posteriors d'obres del mateix autor o d'obres preexistents d'altres autors.
El resultat final ha de ser una partitura; en el cas d'obres electroacústiques que no tinguin partitura, el resultat ha de ser una creació en un suport d'àudio.
d) Beques per a projectes de recerca promoguts per investigadors, pensadors, crítics, historiadors, comissaris, etc., que duguin a terme un treball d'investigació teòric en els àmbits de la cultura artística, humanista, del pensament i dels nous sectors creatius, amb la finalitat de presentar-lo públicament.
Els projectes es poden fer en la submodalitat de residència.
Es tracta de projectes que es duguin a terme en col·laboració amb una institució cultural o de recerca de reconeguda trajectòria en l'àmbit de la recerca, d'àmbit públic o privat, que ha de posar a disposició de l'investigador o creador els recursos necessaris per desenvolupar el seu treball, així com fer-ne el seguiment i la valoració.
No s'entenen com a residències els treballs i projectes desenvolupats en espais propis.
Important: En cas de no fer servir el model normalitzat de projecte, heu d'indicar clarament a quina de les quatre modalitats us presenteu (arts visuals, arts escèniques, música o investigació teòrica).
No es podrà fer aquest tràmit mitjançant la Petició genèrica.
En el cas que no disposeu de certificat digital, ateses les circumstàncies derivades de la pandèmia Covid-19, excepcionalment es podrà trametre la sol·licitud sense signar.
Ateses les circumstàncies derivades de la pandèmia Covid-19, excepcionalment i només si no es disposa de certificat digital, es podrà trametre la sol·licitud sense signar.
No s'admetran sol·licituds fetes mitjançant la Petició genèrica.
Termini de sol·licitud: Del 12 al 27 de maig de 2020.
Poden optar a aquestes beques les persones físiques domiciliades a Catalunya o amb domicili fora de Catalunya, però que conservin el veïnatge civil català.
També hi poden optar les agrupacions de persones físiques sense personalitat jurídica que es reuneixen per a projectes conjunts, sempre que tots els seus membres, que tindran la consideració de beneficiaris, tinguin les condicions que exigeixen l'apartat 2.1 i la resta de les bases.
En el cas de projectes realitzats per diferents persones físiques és obligatori que els sol·licitants es presentin com a agrupacions de persones físiques.
En cas de no fer-ho, la sol·licitud s'ha d'inadmetre.